Správa o realizácii projektov spolufinancovaných z Kohézneho fondu za rok 2004

	Dňom vstupu Slovenskej republiky do Európskej únie dňa 1. 5. 2004 došlo v súlade so zmluvou o pristúpení k transformácii všetkých projektov pôvodne schválených v rámci programu ISPA na projekty Kohézneho fondu, čo malo za dôsledok zjednotenie systému implementácie týchto projektov s pravidlami platnými pre Kohézny fond. Prechod ISPA na Kohézny fond v podmienkach Slovenskej republiky - finančné riadenie projektov schválených ako projekty ISPA dobehne podľa pravidiel ISPA, zatiaľ čo vo vzťahu k EK sú dodržiavané všetky nariadenia 
a pravidlá platné pre Kohézny fond.
	 Orgánom monitorovania implementácie projektov spolufinancovaných z Kohézneho fondu je Monitorovací výbor pre Kohézny fond, zriadený v súlade s článkom F Prílohy II nariadenia Rady (ES) č. 1164/1994, ktorým sa zakladá Kohézny fond v platnom znení. Výbor v zmysle princípu partnerstva, prostredníctvom svojich členov, prezentuje verejný záujem na sociálno-ekonomickej súdržnosti v rámci Slovenskej republiky. Výbor pôsobí v súlade s článkom F Prílohy II nariadenia Rady (ES) č. 1164/1994. V pôsobnosti výboru je monitorovanie finančného a vecného postupu implementácie projektov Kohézneho fondu a celkovej účinnosti pomoci z Kohézneho fondu, ktoré výbor vykonáva najmä prostredníctvom monitorovania projektov podľa pravidiel stanovených v rozhodnutí Európskej komisie o poskytnutí pomoci, ďalej prostredníctvom prerokovávania a schvaľovania návrhov na zmenu obsahu Rozhodnutia komisie o poskytnutí pomoci z KF, prerokúvaním a schvaľovaním výročných správ o realizácii projektu pred ich predložením komisii, ako aj posudzovania a schvaľovania záverečných správ o ukončení projektu pred ich predložením komisii. Monitorovací výbor ďalej skúma efektívnosť využívania prostriedkov KF a navrhuje príslušné opatrenia a zabezpečuje informovanosť médií v súlade s čl. 10 a 11 nariadenia Európskej komisie č. 621/2004.
Stav projektov Kohézneho fondu zachytený v prílohe 1 tejto správy je v súlade so stavom zachyteným vo výročných správach projektov za rok 2004 predložených Monitorovaciemu výboru pre Kohézny fond a schválených na jeho zasadaní v dňoch 14. - 15. 4. 2005 v Košiciach. 
Stav projektov z Kohézneho fondu  je predčasné hodnotiť,  keďže boli schválené v decembri 2004. Vo všeobecnosti však očakávaná doba medzi schválením  projektov a vyhlásením výberového konania na práce a služby bude kratšia ako u projektov v rámci ISPA. Predpokladá sa, že v roku 2005 by mohla byť väčšina výberových konaní ukončená, keďže práce na potrebných dokumentoch boli začaté včas.
V porovnaní výsledkov hodnotenia implementácie projektov Kohézneho fondu v Grécku, Írsku, Portugalsku a Španielsku v rokoch 1993 - 2002 a príčin zistených nedostatkov sú oneskorenia v realizácii, odchýlky odhadovaných a skutočných výdavkov a ich príčiny v Slovenskej republike obdobné. Na základe týchto skúseností EK vydala niekoľko odporučení a požiadaviek, ktoré sa v SR začínajú rozpracovávať a mali by prispieť k skvalitneniu projektovej prípravy a realizácie projektov Kohézneho fondu. Požiadavky sa sústreďujú najmä na zabezpečenie zhody projektov s územnoplánovacou dokumentáciou, dlhodobými rozvojovými plánmi, dôraz je kladený na transparentný systém stanovenia poradia realizácie projektov.
Rozdiel medzi fyzickou realizáciou projektov a uskutočnenými platbami je vo všeobecnosti daný lehotou splatnosti faktúry a v niektorých prípadoch oneskorovaním schvaľovania platieb na národnej úrovni i na úrovni EK. Ďalšou z príčin rozdielov medzi fyzickou realizáciou projektov a uskutočnenými platbami bolo zavádzanie nových elektronických systémov do praxe. Ak sa podarí s EK prerokovať úpravu fyzických indikátorov pôvodne projektov ISPA na indikátory podľa zjednodušenej jednotnej štruktúry použitej pre projekty Kohézneho fondu schválené v roku 2004, bude možné spresniť i sledovanie pokroku vo fyzickej realizácii projektov.
V porovnaní s krajinami EÚ-10 je stav v implementácii projektov a v systéme finančného riadenia a kontroly veľmi dobrý.